قازقستان بحران: صدر توکایف کا مظاہرین پر بغیر انتباہ گولی چلانے کا حکم
امریکہ کے وزیر خارجہ اینٹنی بلنکن نے قازقستان کے آئینی اداروں اور میڈیا کی آزادی کے لیے امریکہ کی بھرپور حمایت کا اعادہ کیا اور زور دیا ہے کہ بحران کو ایسے پرامن انداز میں حل کیا جائے جس میں انسانی حقوق کا خیال رکھا جائے۔
ویب ڈیسک — ٹیلی ویژن پر خطاب کرتے ہوئے صدر قاسم جومارت توکایف نے مظاہرین کو "مجرم اور قاتل" قرار دیتے ہوئے کہا کہ ان کے ساتھ مذاکرات کرنا "احمقانہ" فعل ہو گا۔ وسطی ایشیائی ملک کے رہنما نے کہا کہ روس کے امن دستے ان کی درخواست پر ملک میں عارضی بنیادوں پر بلائے گئے ہیں تاکہ سیکیورٹی کو یقینی بنایا جا سکے۔ اس سے قبل قازق صدر نے ایک بیان میں کہا تھا کہ ملک میں ایک ہفتے سے جاری بد امنی کے بعد آئینی نظم بحال کردیا گیا ہے۔ خیال رہے کہ قازقستان میں مظاہروں کا سلسلہ گزشتہ ہفتے کے آخر میں ملک کے مغربی حصے میں ایندھن کی قیمتوں میں دوگنا ہونے کے خلاف احتجاج میں شروع ہوا تھا۔ لیکن دیکھتے ہی دیکھتے یہ مظاہرے ملک کے طول و عرض میں پھیل گئے اور لوگوں کی بڑی تعداد نے ان میں شرکت کی۔ رپورٹس کے مطابق مظاہروں نے پرتشدد شکل اختیار کر لی۔ ہزاروں لوگ جن میں کچھ مبینہ طور پر ڈنڈوں اور شیلڈز سے لیس تھے، سڑکوں پر نکل آئے۔ انہوں نے سرکاری عمارتوں پر دھاوا بول دیا اور صدر کی رہائش گاہ سمیت مظاہرین نے کچھ عمارتوں کو آگ لگا دی۔ امریکہ نے جمعرات کو روسی فوجی دستوں کے قازقستان پہنچنے پر متنبہ کیا کہ روسی فوجی دستے قازقستان کے اداروں پر قبضہ نہ کریں۔ اس تناظر میں امریکی محکمہ خارجہ کے ترجمان نیڈ پرائس نے کہا کہ امریکہ اور پوری دنیا اس بات کو غور سے دیکھے گی کہ ملک میں انسانی حقوق کی پامالی تو نہیں ہو رہی۔ ترجمان نے اس امید کا اظہار کیا کہ قازقستان جلد ہی ان مسائل کو حل کرلے گا جو بنیادی طور پر اقتصادی اور سیاسی نوعیت کے ہیں۔ کچھ سیاسی مبصرین کا کہنا ہے کہ یہ مظاہرےملک کے لوگوں میں پائے جانے والے وسیع تر عدم اطمینان کی عکاسی کرتے ہیں کیونکہ لوگ 1991 میں سوویت یونین سے آزادی حاصل کرنے کے بعد اب تک آمریت کے زیر سایہ زندگی گزار ر ہے ہیں۔ قازق صدر ںے اپنے بیان میں دعویٰ کیا تھا کہ مقامی حکام نے صورتحال پر قابو پا لیا ہے، لیکن کہا تھا کہ ''دہشت گرد اب بھی ہتھیار استعمال کر رہے ہیں اور شہریوں کی املاک کو نقصان پہنچا رہے ہیں''۔ ان کے الفاظ میں، "انسداد دہشت گردی کی کارروائیاں اس وقت تک جاری رکھی جائیں جب تک عسکریت پسندوں کا مکمل خاتمہ نہیں کر دیا جاتا"۔ خبر رساں ادارے رائٹرز نےکے مطابق ملک کے سب سے بڑے شہر الماتی میں جمعہ کی صبح بھی گولیوں کی آوازیں سنی جا سکتی تھیں۔ جمعے کو قازق وزارت داخلہ نے ایک بیان میں کہا کہ 26 "مسلح مجرموں" کو ٹھکانے لگا دیا گیا جبکہ 3,000 سے زیادہ کو حراست میں لیا گیا ہے۔ وزارت داخلہ کے مطابق احتجاج شروع ہونے کے بعد سے اب تک 18 پولیس اور نیشنل گارڈ کے ارکان ہلاک ہو چکے ہیں۔ واشنگٹن میں محکمہ خارجہ کے ترجمان نیڈ پرائس نے ایک بیان میں کہا کہ امریکی وزیر خارجہ اینٹنی بلنکن نے جمعرات کو قازقستان کے وزیر خارجہ مختار تلیبردی سے ملک میں جاری ہنگامی حالت کے بارے میں بات کی۔ گفتگو کے دوران بلنکن نے قازقستان کے آئینی اداروں اور میڈیا کی آزادی کے لیے امریکہ کی بھرپور حمایت کا اعادہ کیا اور زور دیا کہ بحران کو ایسے پرامن انداز میں حل کیا جائے جس میں انسانی حقوق کا خیال رکھا جائے۔